萬景樓
作者：范成大
朝代：宋

paragraphs: 左披九頂雲，右送大峨月。
殘山剩水不知數，一一當樓供勝絕。
玻瓈濯錦遥相通，指麾大渡來朝宗。
川靈胥命各東去，我亦順流呼短篷。
詩無傑語慚風物，頼有丹青傳小筆。
仍添詩客倚欄看，令與山川相映發。
龍彎歸路繞烏尤，棟雲簾雨邀人留。
若爲喚得涪翁起，題作西南第一樓。